Eugen Sacharias
Eugen Sacharias (aastatel 1939–1940 Eugen Saarelinn, hiljem ka Eugen Sacharias-Saarelinn; 21. aprill 1906 Berliin – 13. märts 2002 Adelaide) oli Eesti arhitekt. Eugen Sacharias sündis Berliinis kaubandusfirma esindaja perekonnas. Ta alustas õpinguid Moskvas, kuid lõpetas aastal 1925 Tallinna vene gümnaasiumi. Arhitektikutse omandas ta aastatel 1925–1931 Praha Tehnikaülikoolis, tööpraktika sooritas aastatel 1931–1932 Tallinnas Eugen Habermanni büroos. Seejärel töötas ta Tallinnas oma arhitektibüroos. Siirdus märtsis 1941 Saksamaale ning sealt 1949. aastal Austraaliasse, kus asutas Adelaide'is oma arhitektuuri- ja ehitusbüroo kavandades väikeelamute rajoone ja sakraalehitisi.